1.Johdanto

OTC-johdannaisista, keskusvastapuolista ja kauppatietorekistereistä 4 päivänä heinäkuuta 2012 annetussa asetuksessa (Euroopan markkinarakenneasetus, EMIR-asetus) edellytetään muun muassa, että kaikille vakiomuotoisille OTC-johdannaissopimuksille tehdään keskusvastapuolimääritys, että kaikista johdannaissopimuksista ilmoitetaan kauppatietorekisteriin ja että kaikkiin kauppoihin, joihin ei sovelleta keskusvastapuolimääritystä, sovelletaan riskinpienentämistekniikoita.

EMIR-asetuksen 1 artiklan 4 kohdan mukaan asetusta ja siihen liittyviä velvoitteita ei sovelleta unionin keskuspankkeihin eikä unionin julkisiin elimiin, jotka ovat vastuussa julkisen velan hoidosta tai osallistuvat sen hoitoon.

EMIR-asetuksen 1 artiklan 6 kohdassa Euroopan komissiolle siirretään valta antaa delegoituja säädöksiä asetuksen soveltamisalan ulkopuolelle jäävien elinten luettelon muuttamiseksi. Se voi antaa tällaisia säädöksiä, jos se − analysoituaan keskuspankkien ja julkista velkaa hoitavien julkisten elinten kansainvälistä kohtelua muiden lainkäyttöalueiden oikeudellisissa kehyksissä ja esitettyään analyysin tulokset Euroopan parlamentille ja neuvostolle − toteaa, että näiden kolmansien maiden keskuspankkien ja julkisten elinten, joiden vastuulla on julkisen velan hoito tai jotka osallistuvat sen hoitoon, vapauttaminen määritys- ja ilmoitusvelvollisuudesta ja velvollisuudesta soveltaa riskinpienentämistekniikoita on tarpeen.

2.Komission aiemmat arvioinnit

Komissio on suorittanut kaksi tarkastelua, jotka koskivat keskuspankkien ja muiden julkisten elinten, joiden vastuulla on julkisen velan hoito tai jotka osallistuvat sen hoitoon, kansainvälistä kohtelua OTC-johdannaistransaktioiden yhteydessä.

Ensimmäinen tarkastelu koski Japanin, Sveitsin, Yhdysvaltojen, Australian, Kanadan ja Hongkongin oikeudellisia kehyksiä, ja sen johdosta vuonna 2013 todettiin, että Japani ja Yhdysvallat täyttävät edellytykset, joiden perusteella näiden kahden lainkäyttöalueen keskuspankit ja julkisen velan hoidosta vastuussa olevat julkiset elimet voidaan lisätä EMIR-asetuksen 1 artiklan 4 kohdassa olevaan asetuksen soveltamisalan ulkopuolelle jäävien yhteisöjen luetteloon.

Toinen tarkastelu koski Australian, Kanadan, Hongkongin, Meksikon, Singaporen ja Sveitsin oikeudellisia kehyksiä, ja sen johdosta vuonna 2017 todettiin, että nämä kaikki lainkäyttöalueet täyttävät edellytykset, joiden perusteella näiden lainkäyttöalueiden keskuspankit ja julkisen velan hoidosta vastuussa olevat julkiset elimet voidaan lisätä EMIR-asetuksen 1 artiklan 4 kohdassa olevaan asetuksen soveltamisalan ulkopuolelle jäävien yhteisöjen luetteloon.

3.Nyt tehty arviointi

Tämä arviointi on tehty sen johdosta, että Yhdistynyt kuningaskunta ilmoitti 29. maaliskuuta 2017 aikomuksestaan erota unionista Euroopan unionista tehdyn sopimuksen 50 artiklan nojalla. Siitä päivästä, jona unionin lainsäädäntöä lakataan soveltamasta Yhdistyneeseen kuningaskuntaan ja Yhdistyneessä kuningaskunnassa, EMIR-asetuksen 1 artiklan 4 kohdan a alakohdassa säädettyä poikkeusta, joka koskee unionin keskuspankkeja ja julkisia elimiä, joiden vastuulla on julkisen velan hoito tai jotka osallistuvat sen hoitoon, ei enää sovelleta Yhdistyneen kuningaskunnan keskuspankkiin eikä julkista velkaa hoitaviin elimiin.

EMIR-asetus sekä sen säännökset määritys- ja ilmoitusvelvollisuuksista ja riskinpienentämistekniikoista ovat suoraan sovellettavia Yhdistyneessä kuningaskunnassa siihen saakka, kunnes Yhdistynyt kuningaskunta eroaa unionista. Yhdistynyt kuningaskunta sisällytti 26. kesäkuuta 2018 osana EU-eroa koskevaa säädöstä European Union (Withdrawal) Act 2018 EMIR-asetuksen säännökset Yhdistyneen kuningaskunnan kansalliseen lainsäädäntöön siten, että ne tulevat voimaan päivänä, jona Yhdistynyt kuningaskunta eroaa unionista. Korjatakseen puutteet tai häiriöt, jotka johtuvat EMIR-asetuksen sisällyttämisestä Yhdistyneen kuningaskunnan kansalliseen lainsäädäntöön, Yhdistynyt kuningaskunta muuttaa tai on jo muuttanut säädöstä Financial Services and Markets Act 2000 (FSMA) ja kansallista lainsäädäntöään, johon EMIR-asetus on sisällytetty. Se on esimerkiksi siirtänyt komissiolle tai Euroopan arvopaperimarkkinaviranomaiselle (EAMV) annettuja velvollisuuksia ja tehtäviä valtiovarainministeriölle tai muille viranomaisilleen. Tässä kertomuksessa esitettävä arviointi perustuu tähän oikeudelliseen kehykseen.

4.OTC-johdannaismarkkinoiden uudistusten edistyminen

Määritysvelvollisuus

EMIR-asetuksen säännökset sisältävässä Yhdistyneen kuningaskunnan kansallisessa lainsäädäntöluonnoksessa säilytetään velvollisuus määrittää OTC-johdannaistransaktiot. Määritysvelvollisuus koskisi periaatteessa kaikkia OTC-johdannaistransaktioita, ja niihin sovellettaisiin samoja vapautuksia kuin sovelletaan EMIR-asetuksen nojalla.

Ilmoitusvelvollisuus

EMIR-asetuksen säännökset sisältävässä Yhdistyneen kuningaskunnan kansallisessa lainsäädäntöluonnoksessa säilytettäisiin velvollisuus ilmoittaa kaikista OTC-johdannaistransaktioista, mukaan lukien säännöt, joissa kuvataan, kumman vastapuolen vastuulla on ilmoittaa transaktiosta ja mitkä tiedot on ilmoitettava.

Riskinpienentämistekniikat

EMIR-asetuksen säännökset sisältävässä Yhdistyneen kuningaskunnan kansallisessa lainsäädäntöluonnoksessa säilytettäisiin säännöt, jotka koskevat vaadittujen riskinpienentämistekniikoiden käyttöä OTC-johdannaistransaktioissa, joille ei tehdä keskusvastapuolimääritystä, mukaan lukien säännöt, jotka koskevat transaktioiden vahvistamista ajoissa, salkkujen täsmäytystä ja riitojenratkaisumenettelyjä.